b'\n_START_ARTICLE_\nBo\xc5\xbeo Repe\n_START_SECTION_\n\xc5\xbdivljenje in delo\n_START_PARAGRAPH_\nLeta 1979 je na prvi stopnji diplomiral iz zgodovine in sloven\xc5\xa1\xc4\x8dine na Pedago\xc5\xa1ki akademiji v Ljubljani in leta 1985 dosegel diplomo druge stopnje iz zgodovine na Filozofski fakulteti v Ljubljani. Tam je leta 1992 tudi doktoriral. Na Pedago\xc5\xa1ki fakulteti Univerze v Mariboru je bil leta 1992 izvoljen za docenta za novej\xc5\xa1o zgodovino. Leta 1994 je kot honorarni sodelavec za\xc4\x8del predavati sodobno slovensko zgodovino tudi na Oddelku za zgodovino Filozofske fakultete v Ljubljani. Na ljubljanski Filozofski fakulteti se je zaposlil leta 1996 in bil leta 1997 izvoljen za izrednega, leta 2002 pa za rednega profesorja za sodobno slovensko zgodovino. Raziskuje sodobno slovensko, ju\xc5\xbenoslovansko in srednjeevropsko zgodovino. Je avtor ali soavtor ve\xc4\x8d knjig in \xc5\xa1olskih u\xc4\x8dbenikov. Leta 2016 je za knjigo S pu\xc5\xa1ko in knjigo: narodnoosvobodilni boj slovenskega naroda 1941-1945 dobil nagrado Klio, ki jo za najbolj\xc5\xa1e delo na podro\xc4\x8dju zgodovinopisja podeljuje Zveza zgodovinskih dru\xc5\xa1tev Slovenije._NEWLINE_Aktiven je tudi kolumnist in dru\xc5\xbebeni in politi\xc4\x8dni aktivist. Leta 2004 je soustanovil gibanje Forum 21, leta 2013 pa je bil med vodilnimi \xc4\x8dlani Odbora za pravi\xc4\x8dno in solidarno dru\xc5\xbebo, ki se je pozneje preoblikoval v stranko Solidarnost.'